b'\n_START_ARTICLE_\nStraton\n_START_SECTION_\n\xc5\xbdivljenje in delo\n_START_PARAGRAPH_\nStraton je bil sholarh peripateti\xc4\x8dne \xc5\xa1ole po Sokratovem u\xc4\x8dencu Teofrastu. \xc5\xa0tudiral je na Liceju, nato pa je odpotoval v Aleksandrijo. Tam je bil menda vzgojitelj sinu Ptolemeja I., makedonskega voja\xc5\xa1kega poveljnika, ki je postal egip\xc4\x8danski kralj. Pomagal je povzdigniti Aleksandrijo v sredi\xc5\xa1\xc4\x8de znanosti. Ob Teofrastovi smrti se je vrnil v Atene, da bi kot tretji predstojnik prevzel vodstvo Liceja. Aristotelov licej je usmerjal v raziskovanje narave. _NEWLINE_Bil je naprednej\xc5\xa1i od Aristotela. Zavrnil je njegovo teleologijo. Nagibal se je k Demokritovemu atomizmu in znal delati poskuse. V starih spisih ga omenjajo kot Stratona Fizika (Physica). Opisal je postopke za pridobivanje vakuuma, \xc4\x8deprav se je strinjal z Aristotelom, da v naravi ni vakuuma. Strinjal se je tudi s trditvijo, da padajo te\xc5\xbeja telesa hitreje od la\xc5\xbejih, bil pa je prvi, ki je zagovarjal zamisel, da med padom telesa pospe\xc5\xa1ujejo. Mogo\xc4\x8de je Straton \xc5\xbee razumel na\xc4\x8delo vzvoda, \xc4\x8deprav ga ni jasno izrazil in je to storil \xc5\xa1ele Arhimed. \xc5\xbde Aristotel je trdil, da potuje zvok po zraku kot zaporedje sunkov in, da brez zraka zvok ne more potovati, kar je pravilno. Straton pa ga je \xc5\xa1e prekosil v tem, da je skoraj prepoznal zvok kot valovanje. Vplival je na nazor evropskega razsvetljenstva, ki je u\xc4\x8dilo, da je Vesolje kon\xc4\x8dno in samoohranjajo\xc4\x8de, tako da ne potrebuje nekega transcendentnega na\xc4\x8dela oziroma boga. _NEWLINE_Njegov u\xc4\x8denec je bil astronom Aristarh. Po Stratonovi smrti je Licej nazadoval. Atene so s Platonovo Akademijo sicer ohranile prvenstvo v filozofiji, znanost pa si je za svoj razvoj na\xc5\xa1la vse bolj plodna tla v Aleksandriji.'